**עודד (אלכסנדר) מסר** (חשוון תרפ"ג, 9 בנובמבר 1922 - אייר תשס"א, 13 במאי 2001) היה מפקד בכיר בפלמ"ח ובצה"ל, המפקח על הבנקים ומנכ"ל משרד העבודה.

חייו
----

מסר נולד בווינה שבאוסטריה. בצעירותו היה חבר "הצופים" ובנעוריו הצטרף לתנועת "השומר הצעיר". עלה לארץ ב-1938, במסגרת עליית הנוער, ושהה שנתיים בהכשרה בקיבוץ גבעת חיים, ממנו עבר להתגורר בבית אורן. מסר היה חבר "ההגנה" ובשנת 1942 התגייס לפלמ"ח והיה חבר פלוגה ב'. הוא הוכשר כמפקד כיתה ושירת בשפיים, עין חרוד ונען. לאחר שהוכשר כמפקד מחלקה, שימש בתפקיד זה בבית הערבה ובעין חרוד.

ב-22 בפברואר 1946 פיקד על הכוח שתקף את משטרת שפרעם (כיום, המרכז ללימודי משטרה) במסגרת ליל המשטרות. בתקופת תכנון ליל הגשרים (יוני 1946) מונה למפקד פלוגה ט', לקח חלק בתכנון הפעולה ופיקד על פיצוץ גשר בנות יעקב. בתפקידיו הבאים שימש סגן מפקד הגדוד הראשון, מדריך בקורס מפקדי מחלקה, ובדצמבר 1947 מונה לקצין המבצעים של חטיבת הנגב.

במבצע ברק כבשו חטיבת גבעתי וחטיבת הנגב את ברייר, חוליקאת וכאוכבה. מפקד הגדוד השני משה נצר ביקש לאחר כיבוש כאוכבה וחוליקאת את אישור מפקדת החטיבה להמשיך צפונה ולכבוש את מצודת יואב, אולם מסר, שהיה קצין האג"מ של החטיבה, לא נתן את האישור ובכך הוחמצה הזדמנות לכבוש את המשטרה כאשר היו בו 18 חיילים מצריים בלבד. לאחר מבצע דני עבר לשמש קצין המבצעים של חטיבה 8 והשתתף עמה במבצעי יואב, אסף וחורב.

לאחר תום מלחמת העצמאות המשיך מסר שירותו הצבאי בצה"ל והחזיק בתפקיד סגן מפקד חטיבת ירושלים. במרוצת השנים שימש בתפקיד מפקד הנגב, מפקד חטיבת גבעתי, ראש תורת ארגון במטה הכללי וראש מטה פיקוד הצפון. קודם לתפקידו במטכ"ל למד במכללה הצבאית בצרפת. בתפקידו האחרון בשירות הצבאי, שירת כעוזר ראש אג"ם בדרגת אלוף-משנה (הדרגה השלישית בחשיבותה באותה עת), בין יולי לדצמבר 1961. בשנים 1958-1960 למד באוניברסיטה העברית, במקביל לשירותו הצבאי, כלכלה ויחסים בינלאומיים.

בדצמבר 1961 נתבקש על ידי יגאל אלון, שר העבודה, אותו הכיר מהפלמ"ח לשמש מנכ"ל משרד העבודה. עם סיום תפקידו זה, בשנת 1967, עבר להיות מנכ"ל תשלובת ערד. במרץ 1970 התפטר מתפקיד זה בטענה שאין לו מספיק סמכויות, על רקע יחסים מתוחים עם יו"ר התשלובת, אפרים בן ארצי. בשנת 1971 נתמנה לסגן יו"ר סיבי דימונה כנציג הבנק לפיתוח התעשייה. בסוף 1971 נתמנה לחבר בוועדת בר ניב לקביעת שכר הלימוד באוניברסיטאות. מסר לא הצטרף להמלצות הוועדה אלא הגיש הצעת מיעוט משלו, בו דרש העלאת שכר הלימוד. במלחמת יום הכיפורים שירת במילואים כקצין קישור לאוגדה 143 במפקדת פיקוד הדרום. במרץ 1974 נתמנה לחבר הוועדה לתכנון ולתקצוב כנציג התעשייה. באותה תקופה היה מנהל הקריה לתעשיות עתירות מדע בתל אביב. בשנת 1976 הועמד בראש ועדה לקביעת שכר הלימוד במכללות להכשרת מורים.

### המפקח על הבנקים

בנובמבר 1974 נתמנה למשנה למפקח על הבנקים בבנק ישראל ובמאי 1975 מונה למפקח על הבנקים. כמפקח על הבנקים התמודד עם שביתות בבנקים והביע התנגדות להוצאת צווי ריתוק לשובתים, פיקח על עמלות הבנקים וקבע נהלים להתמודדות עם תופעת הצ'קים ללא כיסוי. בתקופת כהונתו גם עברה ישראל מהלירה לשקל והצטרפה לרשת סוויפט של האגודה העולמית לתקשורת פיננסית בין בנקאית. עודד מסר היה המפקח על הבנקים בתקופה המשמעותית ביותר להתפתחות משבר מניות הבנקים. מסר היה מודע לוויסות ועם סיום תפקידו באוקטובר 1982 ציין בריאיון עיתונאי שהתשואה של המניות גבוהה מדי, אולם לא פעל למניעת הוויסות. באותו ראיון, שנה לפני פשיטת הרגל של ארבעת הבנקים הגדולים בישראל כתוצאה ממשבר מניות הבנקים, התגאה מסר בכך שהוא מפקח הבנקים הראשון שבתקופתו לא הייתה פשיטת רגל של בנק או אגודה שיתופית. מסר הוביל בתקופת כהונתו מדיניות של מיזוג בנקים קטנים לקונצרנים בנקאיים, על מנת לחזק את הבנקים ולמנוע קריסתם. ביוני 1985 היה מסר בין 16 המוזהרים של ועדת בייסקי. במסקנות הוועדה שפורסמו באפריל 1986 נכתב על מסר:

בתקופת כהונתו לא הפעיל כהלכה סמכויות פיקוח על מעשיהם של הבנקים בתחומים שיועדו לשרת את הוויסות. בכל אלה נתגלתה אזלת יד שנוצלה על ידי הבנקים ואפשרה חריגות מניהול תקין ועבירות על הוראות חוק. לא הייתה לו מודעות מספקת למידת הסיכון שהבנקים נוטלים על עצמם והוא גם לא ניסה להתחקות אחרי מקורות מימון הוויסות.
מכיוון שפרש מתפקידו וכבר לא שימש בתפקיד ציבורי הסתפקה הוועדה בקביעת אחריותו.

### אחרי הפרישה

בסוף 1982 נתמנה מסר ליועץ לענייני מימון לסולל בונה. לאחר פרישתו מהחיים הציבוריים המשיך לכהן כחבר בדירקטוריונים רבים (בהם סולל בונה ורפא"ל) ובוועד המנהל של מוסדות להשכלה גבוהה.

מסר נפטר בשנת 2001. על שמו מוענק "פרס עודד מסר לאמן צעיר" מטעם מוזיאון ינקו דאדא, שנמנה עם מייסדיו. בתו היא פרופ' חגית מסר-ירון.

ספרים שערך
----------

* הערכים על המחשבה הצבאית של ה"הגנה" אצל מרדכי נאור ב**לקסיקון כח המגן – ההגנה**, תל אביב: משרד הביטחון – ההוצאה לאור, 1992

קישורים חיצוניים
----------------

* עודד מסר, באתר הפלמ"ח
* תשואת מניית הבנקים גבוהה מדי, מעריב, 5 באוקטובר 1982

הערות שוליים
------------

1. 1 2  הקבר של עודד מסר בבית העלמין בשפיים, באתר BillionGraves
2. ↑  ליל פיצוץ הגשרים, עדות אישית של מרדכי יעקובוביץ'
3. ↑  אורי דן, מפקד הפלמ"ח והמ"מ שלו נפגשים שוב, מעריב, 11 בדצמבר 1961
4. ↑  אל"מ עודד מסר הושאל על ידי צה"ל, מעריב, 10 בדצמבר 1961
5. ↑  אלוף בן ארצי יתמנה כיו"ר מועצת מנהלי תשלובת ערד, דבר, 25 באוגוסט 1967  
שיתוף הון זר בתשלובת הכימית, מעריב, 7 באוגוסט 1969
6. ↑  אושרה התפטרותו של מנכ"ל תשלובת ערד, דבר, 20 במרץ 1970
7. ↑  פקידים בנגב: התפטרות ע. מסר, דבר, 23 במרץ 1970
8. ↑  הבנק לפיתוח התעשייה רכש מחצית סיבי דימונה, דבר, 29 ביוני 1971
9. ↑  ועדה ציבורית לשכ"ל במוסדות להשכלה גבוהה, דבר, 27 בדצמבר 1971
10. ↑  שכר לימוד מודרג ומסווג במוסדות ההשכלה הגבוהה, דבר, 13 בנובמבר 1972
11. ↑  שלמה אבינרי, עם ועולם: שאלות חברה ומדיניות בישראל, הוצאת כתר, עמ' 193
12. ↑  עמירם אזוב, **צליחה, 60 שעות באוקטובר 1973**, הוצאת דביר, 2011, עמוד 271.
13. ↑  הוקמה ועדת הקצבה למוסדות להשכלה גבוהה, מעריב, 7 במרץ 1974
14. ↑  עודד מסר - מועמד למשנה למפקח על הבנקים, מעריב, 4 בספטמבר 1974
15. ↑  ועדה לקביעת קריטריונים לשכ"ל, דבר, 23 במאי 1976
16. ↑  עודד מסר נתמנה משנה למפקח על הבנקים, מעריב, 21 בנובמבר 1974
17. ↑  ע. מסר נכנס לתפקיד המפקח, דבר, 4 במאי 1975
18. ↑  הצעה להחמיר פתיחת חשבונות בבנקים, דבר, 30 במרץ 1978  
היוה"מ בודק חוקיות הפצת רשימה שחורה של מושכי צ'קים בלא כיסוי בכל הבנקים, דבר, 6 באוגוסט 1978  
פחות שיקים חוזרים, מעריב, 2 בינואר 1979
19. ↑  יוסף פריאל, המעבר לשקל רק ב-1 באוקטובר, דבר, 20 במרץ 1980
20. ↑  כך פועלת רשת סוויפט, מעריב, 17 במאי 1983
21. ↑  תשואת מניית הבנקים גבוהה מדי, מעריב, 5 באוקטובר 1982
22. ↑  16 על הכוונת, מעריב, 20 ביוני 1985
23. ↑  גבי קסלר, ועדת בייסקי ערפה ראשיהם של מנהלי הבנקים הגדולים, מעריב, 21 באפריל 1986
24. ↑  עודד מסר - יועץ פיננסי לסולל בונה, מעריב, 7 בדצמבר 1982
25. ↑  משה זנבר - יו"ר מועצת המנהלים של סולל בונה, מעריב, 2 בספטמבר 1986

| מפקדי חטיבה 5  |
| --- |
| 

|  |
| --- |
| שמעון אבידן • יעקב פרי • יהודה ואלך • צבי זמיר • עודד מסר • חיים בר-לב • יוסף גבע • יששכר שדמי • יהודה הררי • ברוך גלבוע • זאב בר-סבר • אליעזר אמיתי • חיים עינב • יעקב כפרי • זאב שחם • אליעזר שגב • צורי שגיא • אברהם אורלי • אריה אילון • יהודה גולן • שמואל פרסבורגר • אריה שלום • יוסף אלדר • משה ספקטור • צבי גלר • עדי לבנת • גבי פארן • ישראל רמות • יצחק איתן • יוסי גז • אמל אסעד • צביקה אמדור • גרשון עמל • יואל סטריק • דידי ידידיה • מוני כץ • אשי אלצור • עודד ראור • שמעון אדרי • אבי רוזנפלד • בצלאל שנייד • אורי לוי • חיים כהן • טל קוריצקי |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007402512605171
* ISNI: 0000 0000 5230 0823
* LCCN: nr97030791
* VIAF: 4956156497230117740009
* WorldCat: lccn-nr97030791

 |